住荃灣寶石樓嘅我,無論去西鐵站定係港鐵站都係位處中間,行去邊都差唔多,加上公司喺觀塘,冇理由唔行幾步去德華公園搭van仔啫!何況我返工時間本身真係唔鍾意搭鐵,有得揀嘅情況之下一定揀巴士同小巴。
由荃灣搭車入觀塘嘅交通,相信唔使多介紹啦,好似點樣預時間都係會塞,天馬苑樓下係第一關,特別多「交外」,當你順利過到,跟住黃大仙就係第二關,未計櫻花髮廊對出個位,全部入九龍灣同觀塘嘅司機鬥攝上橋,唔係個個司機都咁進取㗎,有啲就咁喺後面排,聽完首歌都未上到橋。
我同一個女同事Yumi好friend,一來算啱傾,二來佢都係住荃灣,近街市街𠴱度啲唐樓,其實大家距離好近,每星期最少3日會排緊小巴撞到佢,所以關係亦隨住份工做得愈耐而愈close,有次又喺天馬苑塞緊嘅時候,大家就喺小巴不約而同埋怨交通。
我:「Karen佢哋就好啦,公司喺觀塘,佢哋就住新蒲崗,Jacky都好似住鑽石山。」
Yumi:「Ivan仲近,直頭住觀塘,可以行路返公司,起碼可以瞓晏啲。」
我:「咁近真係好羨慕,放工又唔使迫車。」
Yumi:「你有冇諗過搬出嚟住?」
我:「有,不過份糧租到幾大吖,劏房我又唔想住,怕雜,正常單位就肯定萬萬聲,我份糧兩萬都冇,所以冇得諗。」
Yumi:「我同你一樣諗法喎!之前睇過幾間劏房,勁污糟,有間仲好笑,樓下係141,睇樓嗰日已經有啲阿叔眼望望,想租私樓又太貴,有冇興趣一齊租間兩房?」
我:「有喎,之前我都睇過,有啲兩房講緊一萬鬆啲,如果一人一半,其實同各自租劏房差唔多,大家仲有自己房,夠晒私人空間。」
Yumi:「咁不如一齊睇下啦!」
其實嗰次講完都係冇下文,起碼擱置咗兩個月,直至有一次Yumi話搭小巴畀條西裝友係咁埃埋嚟,跟住呢個搵屋嘅話題先至再度燃起,我哋兩個女仔主力喺網上搵盤,跟住再contact地產代理,期間睇咗超過十個盤,有啲就太貴,有啲就太殘舊,有啲近垃圾房,有啲係二樓又唔想咁低層,兜兜轉轉終於睇中一間喺黃大仙翠竹花園。
Yumi:「最似樣係呢間啦!兩房,都幾四正!望到獅子山添喎!」
我:「今次真係獅子山下,$13,000有成500幾呎,你估有冇得講價吖嗱?」
Yumi:「實用得400幾尺咋,我試下同個經紀講價先!」
憑住Yumi嘅三寸不爛之舌,我哋竟然成功講到$12,000包埋管理費,唔計水電煤(平均一人幾百),其實每人都係$6,000,比起我同Yumi之前各自睇嘅劏房都係貴多幾百至一千蚊左右,反正劏房又係間房,呢度名正言順有兩房,係共用客廳、廚房同廁所啫,點計都冇理由唔租吖!拍板!
不過……我可能將同同事合租呢件事睇得太簡單喇。
最初兩個女仔一齊生活的確係幾爽,特別係嗰排臨近聖誕,我哋買咗好多擺設返嚟,成個氣氛都好好,但久而久之就發生其他問題。
Yumi本身有個男朋友,不過租屋之前話性格不合分咗手,一個人住之後佢就起勢係咁玩交友App,玩唔緊要,佢真係怒約啲仔出嚟,嗱!我冇誇張,佢每個月都會換仔,有時一個月仲要換兩三次,最癲係會帶返屋企搞嘢,夜晚Yumi好似變咗另一個人咁,好狂野。
我都唔敢問佢不嬲係咁,定係同男朋友分咗手先至性情大變,但係屋企每晚有其他異性出入,仲要過一排就唔同人,呢樣就嚴重影響我生活,因為兩個女仔一齊住嘅初期,我喺屋企連胸圍都唔戴,後來就要一級戒備狀態,老實講,佢帶返嚟啲男仔都係交友App啱啱識,咩人都有,斯文又有,MK又有,紋身佬又有,我真係驚㗎!
但原來呢,MK同紋身佬未係最驚,最驚係……
有一晚我入咗房但未瞓,大約12點幾就聽到Yumi返嚟,隔住度門仲聽到一把男人聲,心諗點解佢可以講完都冇改善,半夜直頭畀佢哋嘅呻吟聲嘈醒,忍耐下再瞓過,第二朝起身竟然同個男人撞個正著,而呢個男人仲要係公司其中一個男同事……
我:「嘩!你搞咩喺度呀?」
男同事:「Sorry,我而家走喇,公司見。」
我問你搞咩喺度呀?唔係想同你講see you later呀!
即刻入Yumi房問個明白,呢條女仲可以理直氣壯咁答我:「咩呀?之前交友App嗰啲你又話三唔識七好危險,Johnny你咪識囉,又有咩問題呀?」
我:「Johnny有女朋友㗎,Account個Teresa條仔嚟㗎!」
Yumi:「分咗手好耐啦佢哋,換衫先啦,趕住返工呀!」
有啲嘢真係你唔尷尬,尷尬嘅就係人哋,條氣雖然好唔順,但我都等到夜晚返屋企先捉住Yumi坐低傾。
Yumi:「你仲煩過我阿媽,咁呢度自己屋企嚟㗎嘛,同條仔返嚟搞嘢有幾咁平常啫?唔通下下出去時鐘酒店咩,好污糟㗎!」
我:「你有冇諗過我成日見到咁多唔同嘅男人喺屋企出現,我會覺得好唔方便同埋好唔舒服㗎?」
Yumi:「咁你想點啫,出面啲人你又話唔識,同事你又話唔舒服唔方便,我都係想搞嘢啫,點呀?」
其實嗰次大家已經反反地面,但我都仲天真地覺得Yumi見到我咁大反應會收斂,點估到冇改善不特止,隔咗一個星期我又見到屋企有「新男人」喇,個「新男人」仲要係我個manager……(未完待續)